google/wiki40b huggingface dataset:
Einar Flydal

Liv og yrkeskarriere

Einar Flydal er sønn av filologen Leiv Flydal. Deler av gymnasutdanningen har Flydal fra Grefsen videregående skole, og deler fra Deutsche Schule i Bukarest. Han tok examen artium ved Oslo katedralskoles latinlinje m/ gresk i 1969 og ble i 1983 cand.polit. ved Universitetet i Oslo med fagene statsvitenskap, sosialantropologi og sosiologi. I 2001 ble han Master of Telecom Strategy and Technology Management ved NTNU.
Flydal var frilanser for NRK i 1969–1993 og laget en rekke musikkprogrammer og TV-dokumentarer om etniske minoriteter og utkantproblematikk i Sør-Europa. Han var ansatt ved Arbeidsforskningsinstituttene, Gruppe for arbeidsmiljø på kontinentalsokkelen i 1980–1983, seinere var han blant annet i ansatt Teledirektoratet 1983–1985, i Datema AS og Logos AS fram til 1987, arbeidet som konsulent i Utdanningsdepartementets prosjekter med innføring av data i skoleverket 1989–1993, ansatt i Telenor 1993–2011 som forsker ved Televerkets Forskningsinstitutt/Telenor FoU, senere som seniorrådgiver i Telenor-konsernets strategienhet, og universitetslektor II ved NTNU/Institutt for telematikk i 2003–2014. Han ledet 2005-2010 den norske speilkomiteen for utvikling av internasjonal ISO-standard for organisasjoners samfunnsansvar.

Skribent og blogger

Som pensjonist har Flydal arbeidet aktivt for økt oppmerksomhet om en påstått helserisiko av elektromagnetisk stråling, et tema han holder foredrag om og skriver om på sin blogg. Han har også skrevet kapitlet «Elektromagnetisk stråling - gambler vi med våre barns Helse?» i boken Kritiske blikk på skolen  samt en rekke avisartikler om emnet. Flydal støtter seg blant annet på den amerikanske professoren Martin Pall. I 2014 holdt disse to foredrag sammen i Oslo der de hevdet at norske myndigheter tok feil om strålingsfare.
Etter installasjonen av smarte strømmålere har det blitt økt oppmerksomhet rundt Flydals påstander. I det norske miljøet av pasienter som hevder seg el-overfølsomme og andre som er bekymret for for negativ helseeffekt av elektromagnetiske felt, refereres det ofte til Flydal som faglig autoritet på området.
Flydals synspunkter på elektromagnetisk stråling går imot vitenskapelig konsensus på området som viser at stråling fra mobiltelefoner, trådløse nett, smarte strømmålere og lignende ikke representerer noen helsefare. I den offentlige debatten i Norge har Flydals synspunkter om helsefare for mennesker møtt motbør fra blant annet Statens strålevern og Nasjonal kommunikasjonsmyndighet.
Flydals påstand om at elektromagnetisk stråling fra mobiltelefoni utløser massedød blant fugler og insekter blir i en artikkel på nettstedet faktisk.no imøtegått av zoologene Petter Bøckman (universitetslektor  ved UiO) og professor Svein Dale ved NMBU.
Senter for Ibsen-studier

Senter for Ibsen-studier er et forsknings- og dokumentasjonssenter tilknyttet Det humanistiske fakultet ved Universitetet i Oslo. Det har som formål å styrke forskning på Henrik Ibsen, både nasjonalt og internasjonalt. Senteret ble åpnet i 1993, etter et vedtak av Det akademiske kollegium ved Universitetet i Oslo i 1991.
De første årene holdt senteret til i biblioteksbygningen i Drammensveien. Fra 2000 til 2010 holdt senteret til i Observatoriet ved Solli plass. Det ble flyttet til Blindern i januar 2010, til store protester. Fra og med 2010 er senteret organisatorisk underlagt Institutt for lingvistiske og nordiske studier.
Senteret utgir tidsskriftet Ibsen Studies i samarbeid med Routledge.
Laxita

Utseende

Små til middelsstore (vingespenn 28-35 millimeter), brune dagsommerfugler med avrundede vinger. Slekten ligner mye på den nærtbeslektede Paralaxita, men disse artene er jevntover litt mindre enn Paralaxita-artene. Oversiden er brunsvart med et oransje felt ved forvingens spiss, eller purpurfarget. Undersiden er mørkt rødbrun med svarte felter og en rad av metallisk blå flekker (færre enn hos Paralaxita) på bakvingen. Langs bakvingens ytterkant er det en dobbel, lys stripe.

Utbredelse

Slekten er utbredt i Sørøst-Asia, der den finnes i Burma, Kambodsja, Malaya, Sumatra, Java og Borneo.
Alto de El Angliru

Alto de El Angliru (også kalt La Gamonal) er en bratt fjellvei i Asturias, nær La Vega-Riosa, i Nord-Spania. Det er en av de mest krevende stigningene i profesjonell landeveissykling, og har blitt brukt i Vuelta a España.

Detaljer om stigningen

Toppen av stigningen er 1 570 moh. Den totale høydeforskjellen er på 1 248 meter. Stigningen er på 12,55 kilometer, med en gjennomsnittsstigning på 9,9%.
De første fem kilometerne har en stigning på 7,6%. Den sjette kilometeren gir rom for hvile, den har bare 2,1%, og en kort utforbakke. Den siste halvdelen av stigningen er langt verre. Fra 6-kilometers-merket til toppen er stigningen 13,1%. Den bratteste delen, som har en 23,6% stigning, er kjent som Cueña les Cabres og er omtrent 3 kilometer fra toppen. Senere kommer det ytterligere to partier med 18-21%.

Angliru-kontroversen

På den 15. etappen under Vuelta a España 2002 klatret rytterne Alto de El Angliru i kraftig regn. Dette førte til at noen av følgebilene ikke var i stand til å kjøre de bratteste delene av stigningen. Noen av rytterne ble hindret av bilene, mens andre måtte kjøre opp fjellet med punkterte dekk fordi de fikk ikke hjelp av mekanikerne. David Millar protesterte mot forholdene ved å legge startnummeret sitt på bakken en halvmeter fra målstreken, og var dermed ute av rittet.
Figulus lansbergei

Utseende

En ganske liten og slank, blank, svart hjortebille. Kroppen er langstrakt og nokså flat. Som vanlig for gruppen har hannene forstørrede kjever (mandibler), men disse blir ikke svært store i denne slekten, omtrent så lange som hodet, som er firkantet, svakt innbuktet foran. Pronotum er firkantet, noe bredere enn langt, blankt uten noen påfallende midtfure. Beina er korte, leggene (tibiae) utvidete med tenner på utsiden. Dekkvingene er jevnbrede, blanke med litt utydelige punktstriper. Hunnen har litt bredere kroppsform enn hannen.

Levevis

I alle fall noen av artene i slekten ser ut til å ha et selskapelig levevis, ved at larvene vokser opp sammen i kull, ofte med en av foreldrene til stede. Det skjer en betydelig kannibalisme mellom larvene i slike reir, og foreldrene spiser også noen larver, men reir med foreldrene til stede har likevel flere overlevende larver enn dem uten.

Utbredelse

Arten er kjent fra øyene Sumbawa og Flores.
Ivangorod festning

Historie

Festningen ble opprettet i 1492 under styret til Ivan III av Moskva og ble oppkalt etter ham. Festningen hadde til hensikt å forsvaret området mot Sverdbroderordenen som kontrollerte området på andre siden av elven, herunder festningen Hermannsfeste. Festningen er firkantet, og dekker et område på 150 m² og har 14 meter høye murer.
Festningen kom under svensk kontroll i 1581, men freden i Teusina i 1595 ga den tilbake til russisk kontroll. I 1612 ble den igjen erobret av svenskene, og freden i Stolbova i 1617 gjorde slutt på den ingermanlandske krigen og gjorde hele Ingermanland til svensk område under Gustav II Adolf. I 1704 ble festningen igjen russisk etter erobring av Peter den store under den store nordiske krig.
Festningen er i dag et museum.
Det europeiske ungdomsparlamentet

Det europeiske ungdomsparlamentet, EUP, (engelsk: European Youth Parlament - EYP, fransk: Parlement européen des jeunes - PEJ) er en ikke-partipolitisk og uavhengig pedagogisk prosjekt som er spesialtilpasset behovene til de unge europeiske borgerne.
EUP oppfordrer selvstendig tenkning og sosiopolitiske initiativ hos unge mennesker og fokuserer på læring av viktige sosiale og faglige ferdigheter. Siden åpningen har mange titusener av unge mennesker deltatt i regionale, nasjonale og internasjonale økter, dannet vennskap og fått internasjonal kontakter mellom og utover landegrensene. EUP har derfor gjort et viktig bidrag til å forene Europa.
I dag er EUP er en av de største europeiske plattformer for politisk debatt, interkulturelle møter, politisk arbeid og utdanning, og utveksling av ideer blant ungdom i Europa. EUP består av et nettverk av 36 europeiske foreninger og organisasjoner hvor tusenvis av unge mennesker er aktivt frivillig. Hele nettverket arrangerer om lag 200 arrangementer hvert år.
EUP er et program fra Schwarzkopf Foundation.
EWOS

Historie

EWOS ble etablert i Sverige i 1931 av Erik Berggren, Victor Weyde og Olle Sjöstedt hvorav akronymet har sitt opphav. I begynnelsen var produksjonsvolumet lavt, men fra 1980 har selskapet i gjennomsnitt hatt en årlig økning i salgsvolum på 18 %.
I 2007 var selskapet det 13. største selskapet i bergensområdet målt i omsetning. EWOS produserer i dag fiskefôr til 28 forskjellige oppdrettsarter.
Norra Storfjället

Norra Storfjället er et fjellområde i Vindelfjällen, øst for Umeälven. Området består av Vindelfjällenes høyeste fjell. Gjennom området går Kungsleden som følger dalføret Syterskalet. Norra Storfjällets høyeste topp, Norra Sytertoppen (1 768 moh.), ligger nord for Syterskalet. Denne er også den høyeste fjelltoppen i Västerbottens län. Fjellets høyeste topp sør for Syterskalet er Södra Sytertoppen (1 685 moh.).
Sultan Yacoub

Sultan Yacoub er en libanesisk landsby øst i Bekaadelen, omkring fem km fra grensen til Syria. Landsbyen har stadig vært i ildlinjen under kamper under den libanesiske borgerkrig og under de israelske angrep på landet, sist i juli 2006.
The Grand Budapest Hotel

Handling

Filmen tar for seg eventyrene til Gustave H, en legendarisk concierge på et berømt sentraleuropeisk hotell i mellomkrigstiden, samt Zero Moustafa, lobbygutten som blir hans pålitelige venn. Historien inneholder tyveriet og gjenervervelsen av et uvurderlig renessansemaleri og kampen for en enorm familieformue - alt med et kontinent som er i ferd med å gjennomgå en dramatisk endring.

Anmelderne

Den ble meget godt mottatt av anmelderne, noe som gjenspeiles i at den har fått 91 % på Rotten Tomatoes.

Priser

Den ble belønnet med over 130 priser. Dette inkluderer fire Oscar, en Golden Globe, fem BAFTA, Sølvbjørnen og en Grammy.
The Crystals

The Crystals var en amerikansk vokaljentegruppe som ble startet i Brooklyn, New York, USA i 1961. Av gruppen mest kjente hits er «Da Doo Ron Ron» og «Then He Kissed Me» som begge ble produsert av Phil Spector.
Medlemmene i gruppen var Barbara Alston, Mary Thomas, Delores «Dee Dee» Kennibrew, Merna Girard og Patricia «Patsy» Wright og de startet gruppen da de gikk på high school. Alston sang førstestemmen og allerede samme år som de startet fikk de kontrakt med Phil Spectors plateselskap Philles Records og en tilhørende mellomstor hit i USA med sangen «There's No Other Like My Baby».
De neste singlene «Uptown» og «Oh, Yeah, Maybe, Baby» hadde også gode salgstall. Dolores LaLa Brooks erstattet etter dette Merna Girard som var gravid. Spector satt på rettighetene til navnet The Crystals og spilte inn noen plater med sangeren Darlene Love og ga dette ut under navnet the Crystals. Blant disse innspillingene var singelen «He's a Rebel» som gikk til topps på Billboard-listen og ble i USA gruppens største hit.
Etter dette spilte den opprinnelige gruppen inn sangene «Da Doo Ron Ron» og «Then He Kissed Me» som ble store suksesser. På dette tidspunktet forlot Mary Thomas gruppen. Det var imidlertid spenninger overfor Spector som hadde brukt gruppenavnet uten dem. Spector konsentrerte seg da om andre prosjekt, blant andre The Ronettes. Crystals ble oppløst i 1966 etter å ha gitt ut noen singler som ikke nådde de store salgstall. I 1971 hadde gruppen en gjenforening og har siden opptrådt sammen i forskjellige sammensetninger ved ulike anledninger.
Sumpter gasskraftverk

Sumpter gasskraftverk er et varmekraftverk i Wayne County, i delstaten Michigan i det sentrale USA. Anlegget har en installert produksjonskapasitet på 340 MW fordelt på 4 like store turbiner med effekt på 80 – 90 MW hver, avhengig av sesong. Operatør er energiselskapet FirstEnergy Generation Corp LLC. 
Det stod ferdig utbygd i 2002. Brenselkilden er hovedsakelig naturgass.
John de Vere, 12. jarl av Oxford

Tidlig liv

John ble født 23. april 1408 på Hedingham Castle, familiens hovedsete i Essex. Han var mindreårig da faren døde i 1417, og arvet jarledømmet først 4. juli 1429, da han hadde fylt 21. I 1425, mens han ennå var mindreårig, ble han gift med Elizabeth (ca. 1410–1473/4), datter av sir John Howard (1385/6–1409). Dette ekteskapet ble inngått uten kongens samtykke, og på grunn av dette ble Oxford straffet med en bot på 2 000 pund. Dette var en sum han fikk problemer med å betale, siden Oxford var et av de fattigste jarledømmene i England. John ble slått til ridder i mai 1426, i samme seremoni som kong Henrik VI, som da var fire år gammel.
På 1430- og 1440-tallet fungerte de Vere ofte som fredsdommer i Essex, Suffolk og Cambridgeshire; tre grevskap hvor han eide land. Han utførte også diplomatiske oppgaver for kongen. I juni 1439 var han med på et mislykket forsøk på forhandlinger med Frankrike, for å finne en løsning på hundreårskrigen. To år senere, i 1441, var han sammen med Richard, hertug av York da denne ble sendt til Normandie som kongens nyutnevnte kommandør.

Rosekrigene

De Vere hadde sterke forbindelser med både Henrik VI og Richard av York, og det ble vanskelig for ham å velge side da det brøt ut konflikt mellom de to på 1450-tallet. Han var ikke tilstede ved første slag ved St. Albans i 1455 – begynnelsen på Rosekrigene – siden han ankom slagmarken én dag for sent. Det var ikke i før 1459 at Oxford virkelig tonet flagg som tilhenger av Huset Lancaster og den regjerende kongen. I desember 1459 og mars 1460 satt han som dommer over en gruppe tilhengere av Huset York i Essex. Etter at Richard av Yorks sønn Edvard kom til makten som Edvard IV i 1461 (Richard var drept året før) forsøkte de Vere å ligge lavt, og skyldte på dårlig helse. I februar 1462 ble han allikevel arrestert og fengslet i Tower of London. Etter å ha blitt dømt til døden for forræderi, ble han halshugget på Tower Hill 26. februar.
Hans eldste sønn Aubrey hadde blitt henrettet seks dager tidligere. Siden kong Edvard søkte en forsoningslinje med tidligere motstandere, fikk de Vere-familien likevel beholde tittel og eiendommer. 18. januar 1464 ble Johns nest eldste sønn utnevnt til John de Vere, 13. jarl av Oxford.
Norske Skog Union

Norske Skog Union, tidligere Union Paper Co Ltd AS, var en papirfabrikk i Skien, eid av Norske Skog.

Historie

I 1872 hadde Ulrik Sinding etablert et tresliperi ved Damfossen i Skien. Dette tresliperiet lønte seg ikke og i 1873 kjøpte Benjamin Sewell fossen og tomtene.  Dette blir regnet som grunnleggelsen av Union Co. I 1890 ble Union Co slått sammen med Løveid Fabrikker på Skotfoss. På Skotfoss bygget Union mye senere Skandinavias første elektriske jernbane. Denne var i drift til 1966.
I årene som fulgte foretok Union mange oppkjøp. I 1916 kjøpte selskapet Skiens Papirfabrikk på Klosterøya samt flere tresliperier. Fabrikken på Skotfoss ble lagt ned ved slutten av 1986, mens det fremdeles var drift på Klosterøya.
I 1999 ble Union Co. en del av Norske Skog-konsernet. Innskrenkninger fulgte ganske snart, og i 2005 ble det vedtatt å legge ned fabrikken, til store protester fra både lokalbefolkning og politikere. Norske Skog avslo tilbud fra blant andre Petter Stordalen og Øystein Stray Spetalen om å kjøpe fabrikken. I 2006 forsvant dermed en over hundre år lang tradisjon. Fabrikken, som produserte 240 000 tonn avis- og bokpapir årlig på to maskiner, hadde 359 ansatte da den ble lagt ned. I tillegg arbeidet 20 ansatte i Norske Skog-konsernet i Skien. 
Etter at fabrikken ble lagt ned har over 50 nye virksomheter blitt opprettet på Klosterøya, deriblant flere IT-bedrifter. I tillegg til dette flyttet Mack bryggerier i mai 2009 gamle Trio Bryggerier til Klosterøya under navnet Union Bryggeri.
Uruguays herrelandslag i strandhåndball

VM i beachhåndball

Uruguay kvalifiserte seg ikke til VM i beachhåndball 2004 og VM i beachhåndball 2006, men deltok ved VM 2008 i Cádiz i Spania, der de kom på 9.-plass. 
De deltok ikke ved VM i beachhåndball 2010, men deltok igjen ved VM i beachhåndball 2004, der de kom på 11.-plass etter seier 2-0 i plasseringskampen mot Australia. De deltar ved VM i beachhåndball 2014.

Panamerikamesterskapet i beachhåndball

Panamerikamesterskapet i beachhåndball er det regionale mesterskapet i beachhåndball, for land i Amerika, og mesterskapet er også kvalifisering for VM i beachhåndball.
Det uruguyanske herrelaget nådde finalen ved Panamerikamesterskapet i beachhåndball 2004, der de møtte Brasil. Uruguay tapte finalen 2-0, og kom på 2.-plass. 
De nådde også finalen ved panamerikamesterskapet i 2008 og 2012, og møtte igjen Brasil i finalen disse to mesterskapene. Brasil vant imidlertid finalen disse to årene, så Uruguay kom på 2.-plass i 2008 og 2012.
Ved Panamerikamesterskapet i beachhåndball 2013 nådde de ikke finalen, men måtte spille bronsefinale mot Paraguay, en kamp Uruguay vant 2-0.
De fikk også 2.-plass ved Panamerikamesterskapet i beachhåndball 2014, igjen med finaletap 0-2 for Brasil.

World Games

Beachhåndball var demonstrasjonsgren ved World Games 2001, World Games 2005 og World Games 2009, men var offisiell konkurranse i World Games 2013. 
Uruguay deltok ikke med herrelaget i World Games 2013.
Metropolis (sang)

«Metropolis» er en låt av Seigmen fra albumet Metropolis fra 1995. Låta var også den første singelen fra albumet, og kom som høyest på 6.-plass på VG-lista.
Penthouse Playboys' versjon ble gitt ut som singel i mai 1996 og kom på 11.-plass på VG-lista og ble nominert til årets låt under Spellemannprisen 1996.
Varatun

Varatun er en del av Trones og Sentrum bydelen i Sandnes kommune. Arealet er 2,94 km², og det bor ca. 3 200 personer der. Varatun-området ble bygget i 1968, men de fleste boligblokkene var ferdige i 1969.
I 2012 ble Tre Taarn bygd nord i Varatun. Blokkene er mellom 29–46 meter høye, og beliggenheten har lite støy, et stort uteområde og nærliggende dagligvarebutikker.
Alle e aleina

Alle e aleina er et musikkalbum med Jan Toft, utgitt sommeren 2010. Dette albumet er hans største suksess hittil, som soloartist.
Game Developers Choice Awards

Game Developers Choice Awards er en serie årlige priser presentert ved Game Developers Conference, som gis til fremragende spillutviklere og videospill. De ble Innført i 2001. Spotlight Awards var forgjengeren til disse prisene, som ble presentert fra 1997 til 1999.
Normcore

Normcore er en nylig oppstått kulturell trend hvor målet er å blende inn i mengden ved å bruke «normale» klær. Uttrykket normcore ble skapt av selskapet K-Hole, et kollektiv som forutser nye trender. En artikkel i New York Magazine 26. februar 2014 populariserte begrepet.
Kritikere mener at folk som følger normcore-moten bare er hipstere som kler seg som man gjorde på 90-tallet.
Normcore er en anti-trend-trend.
Nan'ao

Nan'ao (kinesisk: 南澳县; pinyin: Nán'ào Xiàn) er et fylke i den kinesiske provinsen Guangdong. Det er underlagt byprefekturet Shantou.
I 1999 hadde det en befolkning på 72 712 innbyggere.
Fylket omfatter øya Nan'ao, de små Nanpengøyene, og noen enda mindre øyer.
Språket teochew, et minnanspråk, har hjemstavn i denne delen av Kina.
I mars 1950 var det kamper mellom kommunistene og nasjonalistene på Nan'ao-øya, som endte med kommunistisk seier, og i september 1952 var det på samme måte kamper på Nanpengøyene.
Yongzhou

Yongzhou (kinesisk: 永州; pinyin: Yǒngzhōu) er en kinesisk by på prefekturnivå i provinsen Hunan i Sør-Kina. Arealet er på 22 441,43 km² og befolkningen 5,65 millioner innbyggere (2003).
Det uklassifiserte lille kinesiske språket linghua er hjemmehørende i dette området.
Kwinana kraftverk

Kwinana kraftverk er et kullkraftverk og kombinert gasskraftverk med subsidiær oljedrift i delstaten Vest-Australia i Australia, 40 km sør for Perth. Det har en installert produksjonskapasitet på 850 MW fordelt på 4 kokere / turbiner à 120 MW hver, og 2 på 200 MW hver. Anlegget ble ferdig 1970–1978. Brenselstypen er kull, naturgass og olje.
Ikke langt fra ligger et rent gasskraftverk for naturgass, kalt Kwinana gasskraftverk eller Kwinana NewGen, med effekt på 320 MW. Dette anlegget har 1+1 kogenererings-enheter fra Alstom, og ble ferdigstilt i 1996 og fyres kun med naturgass. Utover dette har også Kwinana Refinery et anlegg på 108 MW over 2+1 turbiner, som er gassfyrt eller nytter spillvarme.
Agents of S.H.I.E.L.D.

Premiss for serien

Agent Phil Coulson (Clark Gregg) har håndplukket et team med S.H.I.E.L.D.-agenter som skal ta seg av nye saker av merkelig art. Hver sak vil teste teamets samarbeidsevne og kløktighet mens de jobber sammen og prøver å finne ut av det stadig voksende antallet av mennesker, aliens og guder med superkrefter.
Gasa

Gasa er det nordligste av de 20 dzongkhag (fylkene) i Bhutan, og ligger inne i Himalaya. Gasa utgjør 11% av Bhutans totale areal. De store elvene Po Chhu og Mo Chhu renner gjennom fylket. Inntil 1992 var fylket en del av Punakha.
Beliggenheten og klimaet vanskeliggjør landbruk, men myndighetene gjør forsøk på å etablere dyrking av blant annet sennep. Yak og hybriddyret dzo (krysning mellom yak og storfe, hunndyret kalles zhom) holdes som husdyr. Landbruket plages av at ville dyr både angriper husdyr og gjør skade på åkre.
Gasa er kjent for gjeterfolket Layap , og for Snømann-ruten (Snowman Trek)  som er en av de mest krevende rutene i Himalaya. Gasa grenser til Tibet i nord, og til Thimpu, Punakha og Wangdue Phodrang i sør.
Røverkistebunn

Røverkistebunn er et musikkalbum med Lars Bremnes, utgitt i 2002. Albumets produsent er Jørn Christensen.
Risøy Folkehøyskole

Risøy Folkehøyskole er en kristen folkehøgskole i Gjeving (Tvedestrand kommune) i Aust-Agder. Skolen tar årlig imot 130 studenter og eies av Stiftelsen Risøy Folkehøyskole. Det står tre kirkelige organisasjoner bak skolen: Sjømannskirken, Den norske Broderkretsen på Havet og Normisjon. 
Skolen ligger på en 550 mål stor øy som tilhører skolen. 
Broen over til øya fra fastlandet ble bygget for midler som skipsreder Jørgen P. Jensen hadde gitt til Broderkretsen på Havet. Broen ble åpnet den 11. oktober 1953. Over 800 personer var møtt frem for å overvære åpningen av broen som utført av Jørgen P. Jensen og hans oldebarn.

Historikk

I 1935 besluttet den lokale avdelingen av kristelige foreningen Broderkretsen på Havet at det var behov for en skole for sjøfolk. Den skulle ligge på Risøya ved Tvedestrand. En av ildsjelene bak opprettelsen av skolen var Terje Anderssøn Mørland, som reiste til Oslo og forhandlet kjøpet av øya med riksadvokaten.
I 1941 etablerte foreningen et styre for prosjektet de kalte «Risøy Ungdomsskole». De fikk Gabriel Tallaksen til å lage tegningene, som ble fremlagt høsten 1942. Den nye skolen skulle bestå av skolehus og internat, og ha plass til 70 elever. Det var besluttet at skolen skulle ha en egen linje for maskinister. Byggingen tok til i mars 1946, men først i 1950 stod skolen klar. Skolen kalles i dag (2017) Risøy Folkehøyskole.
Intelligent dance music

IDM er en engelsk forkortelse for en sjanger innen elektronisk musikk kalt Intelligent Dance Music. Stilen oppsto på tidlig 1990-tall og dro med seg mange elementer fra Musique concrète. Sjangeren skiller seg fra vanlig techno ved at den har tregere rytme, er mindre aggressiv, mer melodiøs, mer improvisatorisk og mer kunstnerisk. Stilen er også kjent som intelligent techno, listening techno, art techno, experimental techno, eller braindance.